SET ปิดพุ่ง 19 จุดยืนเหนือ 1,300 รับแรงหนุนหุ้นพลังงาน-แบงก์ สัปดาห์หน้าจับตาบจ.ประกาศงบฯ
SET ปิดพุ่ง 19 จุดยืนเหนือ 1,300 รับแรงหนุนหุ้นพลังงาน-แบงก์ สัปดาห์หน้าจับตาบจ.ประกาศงบฯ
30 เม.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,301.66 จุด เพิ่มขึ้น 18.98 จุด (+1.48%) มูลค่าการซื้อขาย 79,146.24 ล้านบาท
10 หุุ้นดันดัชนีวันนี้

ด้านนายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่ต่างบวกกันทั่วหน้า เช่นเดียวกับดาวโจนส์ฟิวเจอร์สที่เคลื่อนไหวในแดนบวก ขณะที่ตลาดในยุโรปแกว่งทั้งในแดนบวก-ลบในการเทรดช่วงบ่ายนี้ ทั้งนี้ ดัชนีฯพยายามดันให้ผ่านแนว 1,300 จุด ท่ามกลางเผชิญแรงขายทำกำไรระหว่างทางเนื่องจากตลาดบ้านเราก็จะหยุดยาวในช่วงสัปดาห์นี้ด้วย ขณะเดียวกันตลาดฯได้รับรู้ปัจจัยบวกไปหมดแล้ว ไม่ว่าจะเป็นผลประชุมธนาคารกลางญี่ปุ่น (BOJ), ผลประชุมธนาคารกลางสหรัฐ (เฟด), ความคืบหน้ายารักษาผู้ป่วยไวรัสโควิด-19 รวมถึงการผ่อนปรนล็อกดาวน์
วันนี้ตลาดฯได้รับแรงหนุนจากกลุ่มพลังงาน นำโดย PTTEP และกลุ่มแบงก์ นำโดย BBL, KBANK ที่มีแรงซื้อเข้ามา อย่างไรก็ดีตลาดฯได้ปรับตัวขึ้นมามากแล้วจนเทรด P/E 17 เท่า ทำให้ตลาดฯมี upside จำกัด ขณะที่แรงซื้อของกองทุนในประเทศในสัปดานี้ก็ไม่ค่อยซื้อมากนัก ซึ่งตลาดฯเล่นขึ้นมาภายใต้การผ่อนปรนให้เปิดธุรกิจหลังจากที่ล็อกดาวน์เพื่อสกัดการแพร่ระบาดของไวรัสโควิด-19 แต่เมื่อเปิดธุรกิจแล้วก็ต้องรอดูจะมีผู้เข้ามาใช้บริการหรือไม่ รวมถึงจับตาจำนวนผู้ติดเชื้อรายใหม่จะเพิ่มขึ้นหรือไม่ด้วย
แนวโน้มการลงทุนในสัปดาห์หน้า นายถนอมศักดิ์ กล่าวว่า ตลาดฯมีโอกาสที่จะผันผวนได้ โดยในสัปดาห์หน้าจะมีการประกาศผลประกอบการของบริษัทจดทะเบียนออกมามากซึ่งต้องติดตาม และให้ติดตามตัวเลขการจ้างงานของสหรัฐฯด้วย ซึ่งคาดว่าจะออกมาไม่ดี โดยสัปดาห์หน้ามองว่าจะมีข่าวดีน้อยลงแต่จะเผชิญแรงขายทำกำไรหลังจากงบฯออกมา
พร้อมให้แนวรับ 1,280-1,264 จุด ส่วนแนวต้าน 1,317 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM มูลค่าการซื้อขาย 6,966.11 ล้านบาท ปิดที่ 24.00 บาท ลดลง 0.50 บาท
PTT มูลค่าการซื้อขาย 6,377.11 ล้านบาท ปิดที่ 35.50 บาท เพิ่มขึ้น 1.50 บาท
PTTEP มูลค่าการซื้อขาย 4,485.56 ล้านบาท ปิดที่ 84.50 บาท เพิ่มขึ้น 6.25 บาท
CPALL มูลค่าการซื้อขาย 3,284.76 ล้านบาท ปิดที่ 71.00 บาท เพิ่มขึ้น 2.25 บาท
AOT มูลค่าการซื้อขาย 3,234.53 ล้านบาท ปิดที่ 62.25 บาท เพิ่มขึ้น 2.25 บาท
ตลาดหุ้นเอเชีย
